  Виталий Пронин Кез ёросысь мыло-кыдо удмуртъёс дас ар пала ини малпаськизы Удмурт культурая центр кылдытон сярысь. Но пӧртэм мугъёсъя чагыр малпанзы ӵуказелы кыльылӥз. Нош туэ, «Удмурт кенеш» огазеяськонлы 20 ар тырмон улсын, центр усьтӥськиз! Со интыяськиз Александрово гуртысь культурая юртэ.Удмурт культурая центрез усьтонэ вуылӥзы нациосын ужан политикая министр Владимир Завалин, «Удмурт кенеш» огазеяськонлэн кивалтӥсез Николай Мусалимов, Кез ёрослэн йырыз Пётр Князев, муниципал кылдытэтъёслэн йыръёссы, предприятиослэн кивалтӥсьёссы, кырӟасьёс Анна Плотникова, Надежда Уткина, «Малпан» группа.Кунооссэс кезъёс перепечен, кырӟанъёсын пумитазы. Выль центрез усьтыса, кивалтӥсьёс горд лентаез вандӥзы. Нош шаерчи  Александр Иванов мадиз Кез музъемлэн узырлыкъёсыз, сям-йылолъёсыз, вашкала историез сярысь. Сӥё-дано ужрад дыръя «Удмурт кенешлэн» но Нациосын ужан политикая министерстволэн таукаронъёсыныз пусъемын удмуртлыкез вӧлмытонэ тужгес мыло-кыдо пыриськисьёс.Кезысь культура юртлэн кивалтӥсезлэн воштӥсез, «Удмурт кенеш огазеяськонлэн» ёросысь ёзэныз кивалтӥсь Елена Максимова пусйиз:- Удмурт центр кылдытэмен оскон вань: удмуртъёс асьсэ культуразэс утёнлы тросгес саклык висъялозы. Троссэ удмурт ужрадъёсты центрын ортчытыны луоз.Сыӵе осконзэс верало Александрово школаысь дышетӥсьёс но. Табере, пе, ми удмуртлыкен герӟаськем выль ужъёс лэсьтыны бурдъяським.Валамон, Кез ёросэ кыдёке интыяськеменыз сэрен удмурт артистъёс, писательёс, поэтъёс шер вуыло. Оло, соин но ас вакытаз зол ӟучомем ёросын анай кылзэс вунэтыны кутскемын. Озьы ёросын улӥсез 26 сюрс, нош удмурт газет басьтэ 100 палаез гинэ! Мукет ласянь, ӵапак Кез паймытэ инкуазен сётэм аспӧртэмлыко удмурт адямиосын.Удмурт центрез усьтонлы сӥзьыса, гуртоос понна концерт радъямын вал. Кезъёсты праздникен ӟечкыланы вуылӥзы Шаркан, Дэбес, Балезино ёросъёсысь эшъёссы но.Елена Панфилова. Теги: Кез Удмурткенеш  